CELEX: 32018R0074
Language: fi
Date: 2018-01-17 00:00:00
Title: Komission asetus (EU) 2018/74, annettu 17 päivänä tammikuuta 2018, Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse fosforihapon – fosfaattien – di-, tri- ja polyfosfaattien (E 338–452) käytöstä pystyssä kypsennettävissä pakastetuissa lihavartaissa (ETA:n kannalta merkityksellinen teksti. )

18.1.2018   
            
            
               FI
            
            
               Euroopan unionin virallinen lehti
            
            
               L 13/21
            
         KOMISSION ASETUS (EU) 2018/74,
   annettu 17 päivänä tammikuuta 2018,
   Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse fosforihapon – fosfaattien – di-, tri- ja polyfosfaattien (E 338–452) käytöstä pystyssä kypsennettävissä pakastetuissa lihavartaissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
            
         
               (2)
            
            
               Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
            
         
               (3)
            
            
               Elokuun 28 päivänä 2015 jätettiin hakemus fosforihapon, fosfaattien, difosfaattien, trifosfaattien ja polyfosfaattien, jäljempänä ’fosfaatit’, käytön sallimisesta stabilointiaineena ja kosteudensäilyttäjänä asetuksen (EY) N:o 1333/2008 liitteessä II olevassa E osassa olevaan ryhmään 08.2 ”Raakalihavalmisteet sellaisina kuin ne määritellään asetuksessa (EY) N:o 853/2004” kuuluvissa pystyssä kypsennettävissä pakastetuissa lihavartaissa. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (4)
            
            
               Fosfaattien käyttö on tarpeen lihavalkuaisen osittaiseksi uuttamiseksi ja hajottamiseksi, jotta se muodostaa valkuaiskalvon pystyssä kypsennettävien pakastettujen lihavartaiden pinnalle ja sitoo näin lihapalaset yhteen tasaisen jäätymisen ja paistamisen takaamiseksi. Lisäksi fosfaatit pitävät lihan mehukkaana sulamisen aikana ja pystyssä kypsennettävät lihavartaat vakaina. Tällainen tekninen tarve todettiin pyörivissä, pystyssä kypsennettävissä pakastetuissa lihavartaissa, jotka on tehty nestemäisillä mausteilla käsitellystä lampaan-, karitsan, vasikan- tai naudanlihasta tai nestemäisellä mausteella käsitellystä tai käsittelemättömästä siipikarjanlihasta, käytettyinä yksin tai yhdistettyinä sekä viipaloituina tai jauhettuina ja jotka on tarkoitettu elintarvikealan toimijan paistettavaksi. Loppukuluttaja syö kauttaaltaan paistetut lihasuikaleet.
            
         
               (5)
            
            
               Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.
            
         
               (6)
            
            
               Elintarvikealan tiedekomitea arvioi fosfaattien turvallisuutta ja vahvisti siedettävän päiväsaannin enimmäismääräksi 70 mg painokiloa kohti fosforina ilmaistuna (3). Fosfaattien käyttö elintarvikelisäaineina sallitaan monenlaisissa elintarvikkeissa, myös lihavalmisteissa ja tietyissä raakalihavalmisteissa. Siksi ei ole odotettavissa, että käytön laajentaminen pystyssä kypsennettäviin pakastettuihin lihavartaisiin vaikuttaisi merkittävästi kokonaisaltistumiseen fosfaateille. Jotta voidaan rajoittaa lisätyille fosfaateille altistumista, käytön laajentaminen olisi rajattava ainoastaan pystyssä kypsennettäviin pakastettuihin lihavartaisiin, joissa tekninen tarve todettiin.
            
         
               (7)
            
            
               Koska näiden lisäaineiden käytön laajentamisessa on kyse sellaisesta unionin luettelon ajan tasalle saattamisesta, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei tarvitse pyytää lausuntoa.
            
         
               (8)
            
            
               Sen vuoksi asetuksen (EY) N:o 1333/2008 liitettä II olisi muutettava.
            
         
               (9)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1333/2008 liite II tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 17 päivänä tammikuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 354, 31.12.2008, s. 16.
   
      (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
   
      (3)  Elintarvikealan tiedekomitean raportit, 25. sarja, 1991, s. 13.
   
      LIITE
      Korvataan asetuksen (EY) N:o 1333/2008 liitteessä II olevassa E osassa ryhmässä 08.2 ”Raakalihavalmisteet sellaisina kuin ne määritellään asetuksessa (EY) N:o 853/2004” fosforihappoa – fosfaatteja – di-, tri- ja polyfosfaatteja (E 338–452) koskeva kohta seuraavasti:
      
         
                      
                  
                  
                     ”E 338–452
                  
                  
                     Fosforihappo – fosfaatit – di-, tri- ja polyfosfaatit
                  
                  
                     5 000 
                  
                  
                     (1) (4)
                  
                  
                     Ainoastaan breakfast sausages; tässä tuotteessa liha on jauhettu niin, että lihas ja rasvakudos ovat täysin hajonneet ja lihassäikeet yhdessä rasvan kanssa muodostavat emulsion, joka antaa tuotteelle sille tyypillisen ulkonäön; suomalainen harmaasuolattu joulukinkku, burger meat, joka sisältää kasviksia ja/tai viljaa vähintään 4 prosenttia lihaan sekoitettuna, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása ja Syrová klobása sekä pyörivät, pystyssä kypsennettävät pakastetut lihavartaat, jotka on tehty nestemäisillä mausteilla käsitellystä lampaan-, karitsan, vasikan- ja/tai naudanlihasta tai nestemäisellä mausteella käsitellystä tai käsittelemättömästä siipikarjanlihasta, käytettyinä yksin ja/tai yhdistettyinä sekä viipaloituina ja/tai jauhettuina ja jotka on tarkoitettu elintarvikealan toimijan paistettavaksi ja sitten loppukuluttajan syötäväksi”